PATVIRTINTA

Šilalės rajono savivaldybės

administracijos direktoriaus

2014 m. rugpjūčio 29 d.

įsakymu Nr. DĮV-1142

**ŠILALĖS SPORTO MOKYKLOS MOKYMO GRUPIŲ KOMPLEKTAVIMO**

**TVARKOS APRAŠAS**

**I. BENDROSIOS NUOSTATOS**

1. Šilalės sporto mokyklos mokymo grupių komplektavimo tvarkos apraše (toliau – Aprašas) yra nustatyta tvarka, pagal kurią Šilalės sporto mokykloje organizuojamas mokymo grupių sudarymas ir ugdytinių sportinių pasiekimų vertinimas, nurodoma sportinio ugdymo trukmė ir apimtis.

2. Į Šilalės sporto mokyklą ugdytiniai priimami vadovaujantis Šilalės rajono savivaldybės tarybos patvirtintu Mokinių priėmimo į Šilalės rajono sporto mokyklą tvarkos aprašu.

3. Mokymo grupių organizavimo kriterijai nustatyti atsižvelgiant į Kūno kultūros ir sporto departamento prie Lietuvos Respublikos Vyriausybės generalinio direktoriaus 2014 m. gegužės 23 d. įsakymu Nr. V-219 „Dėl sportinio ugdymo organizavimo rekomendacijų tvirtinimo“ patvirtintas Sportinio ugdymo organizavimo rekomendacijas (toliau – Rekomendacijos).

4. Už mokymąsi Šilalės sporto mokykloje bei už kitas atlygintinai teikiamas mokyklos paslaugas mokamas Šilalės rajono savivaldybės tarybos nustatyto dydžio mokestis.

5. Mokesčio lengvatos taikomos Lietuvos Respublikos įstatymų, kitų teisės aktų ir Šilalės rajono savivaldybės tarybos nustatyta tvarka.

6. Aprašas skelbiamas Šilalės sporto mokyklos interneto tinklalapyje [www.silale.lt](http://www.silale.lt) ir Teisės aktų registre.

**II. MOKYMO GRUPIŲ SUDARYMAS**

7. Mokymo grupės sudaromos remiantis šiais dokumentais: Mokymo grupių komplektavimo tvarkos aprašu, gydytojo leidimu lankyti sporto pratybas ir dalyvauti sporto varžybose, tėvų (globėjų, rūpintojų) prašymu ir asmens dokumento kopija. Remdamasis šiais dokumentais, sporto mokyklos vadovas išleidžia įsakymą apie ugdymo grupės sudarymą ir jai skirtą pratybų valandų skaičių per savaitę (aprašo priedas). Valandų skaičius grupėms nustatomas vadovaujantis šiuo Aprašu, Sporto mokyklos direktoriaus įsakymu nustatytais kriterijais ir neviršijant darbo užmokesčiui skirtų asignavimų.

8. Sporto mokykloje komplektuojamos pradinio rengimo, meistriškumo ugdymo, meistriškumo tobulinimo ir bendro fizinio rengimo mokymo grupės.

9. Sudarant mokymo grupių atskirų sporto šakų ir (arba) sporto šakų disciplinų programų meistriškumo ugdymo arba meistriškumo tobulinimo etapo ugdymo grupę, vietoje vieno Aprašo priede nurodyto ugdytinio į grupę gali būti įtraukti 2 viena pakopa žemesnės meistriškumo pakopos rodiklius atitinkantys ugdytiniai. Šiuo atveju didėja grupėje ugdytinių skaičius.

10. Jeigu jaunesnio amžiaus ugdytinis atitinka priede nurodytus aukštesnės meistriškumo pakopos rodiklius, jis gali būti įtrauktas į vyresnio amžiaus mokymo grupę.

11. Mokymo grupė gali būti sudaryta iš vienos lyties mokinių arba būti mišri.

12. Nustačius, kad užsiėmimus lanko mažiau kaip 2/3 patvirtinto grupės sportininkų skaičiaus, mokymo grupė laikoma nesukomplektuota. Naujų mokinių priėmimas gali trukti ne ilgiau kaip 1 mėn. Nepavykus sukomplektuoti reikiamo parengtumo sportininkų grupės, Sporto mokyklos direktorius įsakymu nusprendžia: komplektuojama tos sporto šakos bendro fizinio rengimo grupė ar ugdymo grupė yra naikinama.

13. Mokymo metu dėl traumos ar ligos (esant sveikatos priežiūros įstaigos pažymai) atskirų sporto šakų programų pradinio rengimo etapo ugdymo grupėje ugdytinių skaičius gali sumažėti 3 ugdytiniais, meistriškumo ugdymo etapo ugdymo grupėje – 2 ugdytiniais, o meistriškumo tobulinimo etapo ugdymo grupėje – 1 ugdytiniu.

14. Vietoje į kitą sporto mokyklą, sporto gimnaziją mokytis pagal specializuoto sportinio ugdymo krypties programą išvykusių ugdytinių į sportinio ugdymo grupę gali būti įtraukti Rekomendacijų prieduose nurodyti žemesnės meistriškumo pakopos rodiklius atitinkantys ugdytiniai, tačiau ne ilgiau kaip iki kitų mokslo metų pradžios.

**III. UGDYTINIŲ SPORTINIŲ PASIEKIMŲ VERTINIMAS**

15. Meistriškumo rodikliai vertinami vadovaujantis sporto (šakų) federacijų (asociacijų, sąjungų) ir kitų organizacijų vykdomų varžybų tinkamai patvirtintų protokolų duomenimis.

16. Sportinių pasiekimų vertinimą atlieka Sporto mokyklos direktoriaus įsakymu sudaryta meistriškumo pakopų suteikimo komisija, kuri teikia siūlymą direktoriui tvirtinti sportininkų atitiktį keliamiems reikalavimams.

17. Ugdytinių sportiniai pasiekimai vertinami, suteikiant meistriškumo pakopas, ne rečiau kaip 2 kartus per metus.

18. Dokumentus meistriškumo pakopoms suteikti Sporto mokyklos direktoriui pateikia ugdytinių treneriai.

19. Meistriškumo pakopoms įgyti treneriai pateikia:

- rašytinį prašymą;

- sporto (šakų) federacijų (asociacijų, sąjungų) ir kitų organizacijų vykdytų varžybų tinkamai patvirtintus protokolus, lenteles.

20. Sportinių pasiekimų vertinimas atliekamas vadovaujantis Kūno kultūros ir sporto departamento prie Lietuvos Respublikos Vyriausybės generalinio direktoriaus 2014 m. gegužės 23 d. įsakymu Nr. V-219 „Dėl sportinio ugdymo organizavimo rekomendacijų tvirtinimo“ 1 priede nustatytais meistriškumo rodikliais.

21. Rekomendacijų 1 priede nurodyti meistriškumo rodikliai, pasiekti olimpinėse žaidynėse, pasaulio ir Europos čempionatuose, galioja 5 metus nuo pasiekimo dienos; tarptautinėse suaugusiųjų, jaunimo ir jaunių amžiaus grupių varžybose, Lietuvos Respublikos suaugusiųjų, jaunimo ir jaunių amžiaus grupių čempionatų varžybose – 3 metus nuo pasiekimo dienos, kitose varžybose – 2 metus nuo pasiekimo dienos.

22. Jeigu trenerio mokymo grupės sportininkai metų laikotarpiu netenka turėtų ar neįvykdo jiems meistriškumo pakopoms keliamų rodiklių, Sporto mokyklos vadovas mažina savaitinių užsiėmimų valandų skaičių, palikdamas ugdymo grupę tuose pačiuose ugdymo metuose vienus mokymo metus.

23. Išimties atveju, kai sukomplektuotoje mokymo grupėje 1-2 sportininkai įvykdo MP1 ar MP2 rodiklius, sportinių žaidimų atstovai MP3, papildomam jų ugdymui Sporto mokyklos direktorius prie grupei skirtų valandų maksimalaus skaičiaus per savaitę gali padidinti iki 2 val.

24. Bendro fizinio rengimo futbolo, krepšinio, rankinio, tinklinio žaidimų mokymo grupėms metų laikotarpiu su komanda laimėjus 14 rungtynių, stalo teniso – 18 pergalių prieš bet kokius sportininkus, mokyklos direktorius gali papildomai padidinti iki 2 val. per savaitę, iki 4 val. per savaitę – už 8 pergales Lietuvos Respublikos čempionatuose, žaidynėse, tarptautinėse varžybose (kai dalyvauja ne mažiau kaip 3 valstybių atstovai).

25. Sportininkams, lankiusiems ugdymo programose nustatytą valandų skaičių ir įvykdžiusiems MP rodiklius, įteikiami Neformaliojo vaikų švietimo pažymėjimai.

**IV. MOKYMO TRUKMĖ IR APIMTIS**

26. Šilalės sporto mokykloje komplektuojamos šių mokymo programų grupės:

26.1. dviračių sporto 1 - 2 pradinio rengimo, 1 – 4 meistriškumo ugdymo, 1 – 4 meistriškumo tobulinimo, bendro fizinio rengimo;

26.2. futbolo 1 - 2 pradinio rengimo, 1 – 5 meistriškumo ugdymo, 1 – 3 meistriškumo tobulinimo, bendro fizinio rengimo;

26.3. krepšinio 1 - 2 pradinio rengimo, 1 – 5 meistriškumo ugdymo, 1 – 3 meistriškumo tobulinimo, bendro fizinio rengimo;

26.4. lengvosios atletikos 1 - 2 pradinio rengimo, 1 – 4 meistriškumo ugdymo, 1 – 4 meistriškumo tobulinimo, bendro fizinio rengimo;

26.5. orientavimosi sporto 1 - 2 pradinio rengimo, 1 – 5 meistriškumo ugdymo, 1 – 3 meistriškumo tobulinimo, bendro fizinio rengimo;

26.6. rankinio 1 - 2 pradinio rengimo, 1 – 5 meistriškumo ugdymo, 1 – 3 meistriškumo tobulinimo, bendro fizinio rengimo;

26.7. stalo teniso 1 - 2 pradinio rengimo, 1 – 4 meistriškumo ugdymo, 1 – 4 meistriškumo tobulinimo, bendro fizinio rengimo;

26.8. sunkiosios atletikos 1 - 2 pradinio rengimo, 1 – 5 meistriškumo ugdymo, 1 – 3 meistriškumo tobulinimo, bendro fizinio rengimo;

26.9. tinklinio 1 - 2 pradinio rengimo, 1 – 5 meistriškumo ugdymo, 1 – 3 meistriškumo tobulinimo, bendro fizinio rengimo;

26.10. sveikatingumo.

27. Mokymo grupėms skiriamų kontaktinių ugdymo valandų skaičius per savaitę pagal sporto šakas nurodytas šio Aprašo priede.

28. Mokymo programų pradinio rengimo etapas per metus trunka 44 savaites, meistriškumo ugdymo etapas – 46 savaites, meistriškumo tobulinimo – 48 savaites, bendro fizinio rengimo – 44 savaites.

29. Individualiųjų sporto šakų ugdytiniams varžybų dienų skaičius per metus pradinio rengimo etape ir bendro fizinio rengimo grupėse turėtų būti ne mažesnis kaip 4 varžybų dienos, sportinių žaidimų šakų ugdytiniams – ne mažesnis kaip 10 varžybų dienų; meistriškumo ugdymo etape – individualiųjų sporto šakų ugdytiniams varžybų dienų skaičius per metus turėtų būti ne mažesnis kaip 10 varžybų dienų, sportinių žaidimų šakų ugdytiniams – ne mažesnis kaip 20 varžybų dienų; meistriškumo tobulinimo etape - individualiųjų sporto šakų ugdytiniams varžybų dienų skaičius per metus turėtų būti ne mažesnis kaip 15 varžybų dienų, sportinių žaidimų šakų ugdytiniams – ne mažesnis kaip 30 varžybų dienų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_